laion/Wikipedia-Exotic huggingface dataset:
קרדינל צפוני

קרדינל צפוני (שם מדעי: Cardinalis cardinalis) הוא ציפור שיר צפון-אמריקאית בינונית בת למשפחת הפרושיים ולסוג קרדינל. קולו ערב מאוד לאוזן. תזונתו של הקרדינל מורכבת בעיקר מזרעונים, גלעיני פירות וזבובים. הקרדינל חי ברחבי אמריקה הצפונית, ובעיקר בארצות הברית, אך גם בקנדה ומקסיקו בגינות, אדמות עם שיחים וביצות. הוא חי ביערות ובסבכי שיחים. בניגוד לאחיו, הקרדינל הוא עוף יציב ואיננו נודד. אורך הקרדינל כ-20 ס"מ. מקורו קצר, חזק וחד. לקרדינל יש דו-צורתיות זוויגית בולטת. הזכר הבוגר הוא בצבע אדום ארגמן מבריק עם מסכת פנים שחורה על העיניים, הנמשכת עד לחזה העליון. הצבע הופך עמום וכהה יותר בגב ובכנפיים. הנקבה בצבע חום, עם גוני חום-אפרפר בעיקר וגוון אדמדם קל בכנפיים, בציצה ובנוצות הזנב. מסכת הפנים של הנקבה היא אפורה עד שחורה והיא פחות מוגדרת מזו של הזכר. לשני המינים יש פסים מוגבהים בולטים ומקורים בצבע אלמוגים עזים וכן ציצית. ציפורים צעירות, הן זכרים והן נקבות, מציגות צבע דומה לנקבה הבוגרת עד הסתיו, אז הן משירות את הנוצות הללו ומצמיחות נוצות בוגרות. הצעירים הם חומים מלמעלה ואדום-חום למטה, עם ציצית, מצח, כנפיים וזנב בצבע לבנים. הרגליים והרגליים בצבע ורוד-חום כהה. קשתית העין חומה. הקרדינל מקנן על עצים נמוכים. קן הקרדינל בנוי מעלים יבשים, זרדים, ובתוכו ריפוד שעשוי מעשב. זוג הקרדינלים מרחיב את המשפחה פעם בחצי שנה, בין 3–5 ביצים בכל תטולה. מהביצים בוקעים גוזלים קטנים. ציפור זו היא הציפור הלאומית של 7 ממדינות ארצות הברית: אילינוי, אינדיאנה, קנטקי, קרוליינה הצפונית, אוהיו, וירג'יניה ווירג'יניה המערבית, כך שהיא הציפור הלאומית של המספר הגדול ביותר של מדינות (במקום השני סטורנלה נגלקטה עם שש מדינות). היא הייתה מועמדת להיות גם הציפור הלאומית של דלאוור, אבל הפסידה לתרנגול מהגזע "Delaware Blue Hen" . מדיה וקבצים בנושא קרדינל צפוני בוויקישיתוף קרדינל צפוני, באתר ITIS (באנגלית) קרדינל צפוני, באתר NCBI (באנגלית) קרדינל צפוני, באתר Animal Diversity Web (באנגלית) קרדינל צפוני, בבסיס הנתונים ARKive (באנגלית) קרדינל צפוני, באתר האנציקלופדיה של החיים (באנגלית) קרדינל צפוני, באתר Internet Bird Collection (באנגלית) קרדינל צפוני, באתר GBIF (באנגלית) קרדינל צפוני באתר הרשימה האדומה של IUCN
סנט ג'ורג'

האם התכוונתם ל... סנט ג'ורג' – גאורגיוס הקדוש (275~281–303), הקדוש החשוב ביותר בנצרות האורתודוקסית, הקבור על פי המסורת בלוד סנט ג'ורג' סנט ג'ורג' (יוטה) – עיר בדרום מדינת יוטה בארצות הברית סנט ג'ורג' (סטטן איילנד) (אנ') – שכונה בצפון מזרח רובע סטטן איילנד בעיר ניו יורק, מדינת ניו יורק, ארצות הברית מנזר סנט ג'ורג' – מנזר בנחל פרת במדבר יהודה קתדרלת סנט ג'ורג' – הקתדרלה האנגליקנית של ירושלים סנט ג'ורג'ס (St. George's) סנט ג'ורג'ס (גרנדה) – בירת גרנדה סנט ג'ורג'ס – עיר בברמודה "של" סנט ג'ורג'
תאונה בערבה

תאונה בערבה הוא סרט דוקומנטרי בבימוי של מיקי בהגן שהופק בשנת 1996. בסרט מתוארת חבורה של ארבעה צעירים שבדרכם חזרה מחופשה באילת סטתה מכוניתם והתנגשה חזיתית במשאית, עקב נהיגה במהירות מופרזת, והם נהרגו במקום. הסרט מספר על חבורה של ארבעה חברים טובים בשם-דניאל מרכוס, עירן פרחי, אבי לוי ומשה ("מוש") מילר. הסרט כולל שיחות עם קרובי משפחה של החברים, אימו של דניאל-לינדה מרכוס, אימו של אבי-הניה לוי וחברתו-תמי גולן. ב-3 בנובמבר 1993 ירדו ארבעת החברים לחופשה נוספת באילת, וב-5 בנובמבר הצטרפו אליהם שני חבריהם-אייל דיין ודני שקד. ב-6 בנובמבר התעוררו הארבעה לקראת השעה 11 בבוקר ובערך ב-11:45 הם סיימו את חופשתם, את סקאיה הורידו בבית מלון. לאחר מכן המשיכו בדרכם ובדרך ליד קיבוץ יטבתה הם נצפו על ידי ניידת משטרה כשנסעו על מהירות של 115 קמ"ש אך הניידת לא עצרה אותם. ליד מושב עין יהב איבד משה מילר שנהג ברכב את השליטה בו לאחר שנהג במהירות של 120 קמ"ש והתנגש חזיתית במשאית שנסעה בנתיב הנגדי, המשאית מחצה את הרכב בחלקו הקדמי והאחורי והארבעה נהרגו במקום כתוצאה מכך. שניים מארבעת החברים היו חיילים והם-עירן ודניאל. הסרט מסתיים בקטע וידאו שצולם על ידי אישה שמתגוררת בעין יהב ובו נראית משאית צבאית שלוקחת את הגופות של ארבעת החברים לאחר התאונה. אודות התאונה הופק גם סרט עלילתי בשם "צעירים לנצח". "תאונה בערבה", באתר אידיבי "תאונה בערבה", במיזם "אישים" לתיעוד היצירה הישראלית מיקי בהגן-האתר הרשמי (אנגלית)
חבלבליים

חֲבַלְבַּלִּים (שם מדעי: Convolvulacea) הם משפחת צמחים הנמנית עם סדרת הסולנאים. המשפחה כוללת 60 סוגים וכ-1,961 מינים ו-112 תת-מינים שרובם גדלים באזורים טרופיים וסוב-טרופיים ומיעוטם באזורים הממוזגים. הפרחים נכונים (סימטריים) ודו-מיניים בצורת משפך. הם בעלי כותרת בת 5 אונות, גביע בן 5 עלים ו-5 אבקנים הקבועים בצינור הכותרת. שחלת הפרח היא עילית, בת שתי מגורות שבכל אחת מהן ביצית אחת או שתיים. בדרך כלל השיפה המובילה מוצרי הטמעה היא חיצונית לעצה בגבעול. למיני חֲבַלְבַּל מצוי גם שיפה נוספת פנימית לעצה כלפי מרכז הגבעול המכונה שיפה פנימית (intraxylary phloem). כמו כן מובילי מוהל חלבי הם פרוקים פשוטים ולא מסועפים שעשויים שורות תאים מוארכים. פרי החבלבלים בא לרוב בצורת הלקט. המשפחה נקראת על שם הסוג חבלבל והתפתחה לפני 68 מיליון שנה בתקופת הקרטיקון עליון. לצמח כ-60 סוגים וכ-1,961 מינים. חלק מהמינים משמשים לנוי ולצרכים רפואיים (מיני החבלבליים המקסיקניים מייצרים שרף המשמש כחומר משלשל ואפילו כתוספת ליין-השרף הגרמני). מין אחד משמש למאכל בהיקף נרחב - לפופית נאכלת (בטטה). במשפחה נכללים הסוגים הבאים: Aniseia Argyreia Astripomoea Blinkworthia Bonamia Breweria Calycobolus חבלבלן (Calystegia) - סוג זה מיוצג בצמחיית ארץ ישראל על ידי שני מינים: חבלבלן עגול-עלים וחבלבלן המשוכות. Cardiochlamys Cladistigma חבלבל (Convolvulus) סוג זה מיוצג בצמחיית ארץ ישראל בכ-21 מינים, ביניהם חבלבל השדה וחבלבל השיח. מינים בסוג זה משמשים כצמחי נוי. Cordisepalum ערר (Cressa) סוג זה מיוצג בצמחיית ארץ ישראל במין ערר כרתי. כשות (Cuscuta) סוג של צמחים טפילים, מיוצג בצמחיית הבר של ארץ ישראל בכ-12 מינים. Decalobanthus Dichondra Dicranostyles Dinetus Dipteropeltis Ericybe Evolvulus - מינים מסוג זה משמשים כצמחי נוי. Falckia Hewittia Hildebrandtia Hyalocystis לפופית (Ipomoea) סוג זה מיוצג בצמחיית ארץ ישראל בשישה מינים. פקעת הבטטה היא למעשה הפקעת של מין לפופית. כמו כן מינים מסוג זה משמשים כצמחי נוי. Iseia Itzaea Jacquemontia Lepistemon Lepistemonopsis Lysiostyles Maripa Merremia Metaporana Nephrophyllum Neuropeltis Neuropeltopsis Odonellia Operculina Paralepistemon Pentacrostigma Polymeria Porana Poranopsis Rapona Rivea Sabaudiella Seddera Stictocardia Stylisma Tetralocularia Tridynamia Turbina Wilsonia Xenostegia מדיה וקבצים בנושא חבלבליים בוויקישיתוף חבלבליים, באתר ITIS (באנגלית) חבלבליים, באתר NCBI (באנגלית) חבלבליים, באתר האנציקלופדיה של החיים (באנגלית) חבלבליים, באתר Tropicos (באנגלית) חבלבליים, באתר GBIF (באנגלית) חבלבליים, באתר IPNI (באנגלית) חבלבליים, באתר אנציקלופדיה בריטניקה (באנגלית) .Convolvulaceae Juss, WFO (2022): Published on the Internet א. פאהן, אנטומיה של הצמח, מהדורה שניה מורחבת ומעודכנת, תל אביב: הוצאת הקיבוץ המאוחד, 1987, עמ' 150
קראגנדי

קראגנדי (בקזחית: ‏Qarağandy/Қарағанды‏Ⓘ‏; ברוסית: Караганда) היא עיר במרכז קזחסטן ובירת המחוז הקרוי על שמה שהוא המחוז הגדול ביותר בשטחו במדינה. העיר שוכנת כ-190 ק"מ דרום-מזרחית לבירה אסטנה. על פי אומדן רשמי מ-1 בינואר 2023, אוכלוסיית העיר מונה 515,835 בני אדם, וזוהי העיר החמישית בגודלה בקזחסטן (אחרי אלמטי, אסטנה, שימקנט ואקטובה). בשנות ה-40 מעל ל-70% מאוכלוסיית העיר היו גרמנים אתנים. רובם היו צאצאיהם של גרמני הוולגה, שהוגלו לסיביר או לקזחסטן בפקודתו של סטלין לאחר הפלישה הגרמנית לפולין. עד לשנות ה-50 רבים מהם נכלאו במחנות עבודה. אוכלוסיית העיר צנחה ב-14% בין השנים 1989 ו-1999. 100,000 מתושבי העיר היגרו מאז לגרמניה. פסלו של נורקן אבדירוב בעיר סופרמרקט "יובילייני" תיאטרון הדרמה המחוזי בעיר בית הקולנוע לנין בעיר תחנת הרכבת בעיר רחוב לנין בעיר שדרת נורקן אבדירוב בעיר שדרת בוכר ז'יראו בעיר אוקראינה קמיאנסקה, דניפרופטרובסק, אוקראינה רומניה קלוז'-נאפוקה, קלוז', רומניה בולגריה נסבר, בורגס, בולגריה איראן אראכ, מרכזי, איראן מדיה וקבצים בנושא קראגנדי בוויקישיתוף אתר האינטרנט הרשמי של קראגנדי place/Qaraghandy-Kazakhstan קראגנדי, באתר אנציקלופדיה בריטניקה (באנגלית) Kazakhstan: Administrative Division (Regions and Districts) - Population Statistics, Charts and Map, citypopulation.de ערך זה הוא קצרמר בנושא יישובים בקזחסטן. אתם מוזמנים לתרום לוויקיפדיה ולהרחיב אותו.
חוסה צ'אמוט

חוסה אנטוניו צ'אמוט (בספרדית: José Antonio Chamot; נולד ב-17 במאי 1969 בעיר קונספסיון דל אורוגוואי שבפרובינציית אנטרה ריוס, ארגנטינה) הוא כדורגלן עבר ארגנטינאי בעל קריירה עשירה באירופה ובנבחרת ארגנטינה. בדרך כלל שיחק בתפקיד המגן השמאלי. כיום שאמוט הוא מאמן קבוצת ליברטד מפרגוואי. צ'אמוט החל את הקריירה בקבוצת רוסאריו סנטרל, אחת משתי הקבוצות הבכירות של העיר רוסריו. הוא ערך את הבכורה במדי הקבוצה ב-29 בינואר 1989 במשחק ההפסד של קבוצתו לארחנטינוס ג'וניורס. צ'אמוט הופיע במדי הקבוצה 48 פעמים בשלוש עונותיו בקבוצה בטרם עבר לאירופה. ב-1991 נרכש כרטיסו של צ'אמוט על ידי קבוצת פיזה מהסרייה א' האיטלקית. בקבוצה שיחק באותם ימים גם בן ארצו דייגו סימאונה. לאחר שתי עונות בקבוצה עבר צ'אמוט לפוג'יה ושיחק בה עונה אחת בסיומה עבר יחד עם מאמן הקבוצה, הצ'כי זדנק זמאן ללאציו. צ'אמוט כבר קנה לעצמו שם של מגן קשוח והשתלב בהרכבה של לאציו. הוא שיחק בקבוצה במשך 4 עונות וזכה איתה בגביע האיטלקי בעונת 1997/98. בסך הכל הופיע צ'אמוט 100 פעמים במדי לאציו. אחרי 7 עונות באיטליה עבר צ'אמוט לספרד והצטרף לאתלטיקו מדריד בה שיחק שתי עונות. ב-2000 עבר לשחק במילאן, בשורותיה שיחק כבלם וכן כמגן. הוא זכה עם הקבוצה בגביע האיטלקי בעונת 2002/03. בסיום העונה, עבר ללגנס מהליגה השנייה בספרד אך שיחק בה רק פעם אחת. הוא חזר לארגנטינה ב-2004 לקבוצת האם שלו רוסאריו סנטרל בה פרש ממשחק. צ'אמוט היה משחקניה החשובים של ארגנטינה בשנות ה-90 והשתתף בשלושה מונדיאלים (מונדיאל 1994, מונדיאל 1998 ומונדיאל 2002). בנוסף, זכה צ'אמוט במדליית הכסף באולימפיאדת אטלנטה (1996). נבחרת ארגנטינה - מדליית כסף באולימפיאדת אטלנטה לאציו - הגביע האיטלקי - 1997/98 מילאן - הגביע האיטלקי - 2002/03 מדיה וקבצים בנושא חוסה צ'אמוט בוויקישיתוף חוסה צ'אמוט, באתר Transfermarkt חוסה צ'אמוט, באתר WorldFootball.net חוסה צ'אמוט, באתר National Football Teams חוסה צ'אמוט, באתר FootballDatabase.eu פרופיל המאמן, באתר Transfermarkt
קרלוס רואה

קרלוס אנחל רואה (בספרדית: Carlos Ángel Roa; נולד ב-15 באוגוסט 1969 בסנטה פה, ארגנטינה) הוא כדורגלן עבר ארגנטינאי. רואה כונה Lechuga (חסה בספרדית) בפי חבריו בשל היותו צמחוני. רואה הצטרף בנעוריו למחלקת הנוער של ראסינג קלוב. הוא ערך את הופעת הבכורה במדי הקבוצה ב-6 בנובמבר 1988 בניצחון קבוצתו על ריבר פלייט. במהלך מסע משחקים של קבוצתו באפריקה חלה רואה במחלת המלריה. ב-1994 עבר רואה ללנוס ושיחק בשורותיה עד שנת 1997. במדי לנוס זכה רואה בגביע קונמבול ב-1996. ב-1997 הוחתם רואה על ידי מיורקה מהליגה הספרדית. באותן שנים נודעה הקבוצה כקבוצה קטנה, ומאמנה היה הקטור קופר. למרות זאת, הצליחה להגיע להשגים נאים. בעונת 1997/98 הגיעה מיורקה לגמר גביע המלך הספרדי בו הפסידה לברצלונה. חצי שנה מאוחר יותר ניצחה את ברצלונה, במסגרת הסופר קאפ הספרדי. זה היה התואר הראשון בתולדותיה. מיורקה הגיעה לגמר גביע המחזיקות בעונת 1998/99 אך הפסידה ללאציו. באותה עונה זכה רואה בפרס ריקרדו זאמורה המוענק לשוער המצטיין בליגה הספרדית. רואה נחשב אז לאחד השוערים הטובים בעולם. בזכות יכולותיו הביעה מנצ'סטר יונייטד עניין בו, אך השחקן דחה את ההצעה למרות המשכורת הגבוהה שהובטחה לו. הנימוק לדחייה היה בשל חברותו של רואה בכנסיית 7 הימים האדוונטיזית שהאמינה שסוף העולם קרב ויתרחש בשנת 2000. רואה פרש מכדורגל והלך להתבודד בהרים. לאחר שנה, חזר רואה לשחק במיורקה, אולם רצף פציעות חמורות פגעו בחזרתו. הוא נשאר בקבוצה עד 2002, אז עבר לאלבסטה. במהלך תקופתו באלבסטה, חלה רואה בסרטן האשכים ונזקק לניתוח ולטיפולי כימותרפיה שהשביתו אותו ממשחק למשך שנה. ב-2005 חזר לארגנטינה והצטרף לאולימפו בה שיחק עונה אחת בטרם פרש ממשחק. רואה שימש כשוערה של ארגנטינה במונדיאל 1998. בשלב הבתים לא ספג שער בודד. בשמינית הגמר היה גורם מכריע בניצחון הנבחרת על נבחרת אנגליה לאחר שהדף בעיטת עונשין מכריעה בדו-קרב הפנדלים בין הנבחרות. לנוס - גביע קונמבול - 1 1996 מיורקה - הסופר קאפ הספרדי - 1 (1998) קרלוס רואה, באתר Transfermarkt קרלוס רואה, באתר BDFutbol קרלוס רואה, באתר National Football Teams קרלוס רואה, באתר FootballDatabase.eu פרופיל המאמן, באתר Transfermarkt
טיטוס אניוס מילו

טיטוס אניוס מילו פפיאנוס (בלטינית: Titus Annius Milo Papianus; ‏? - 48 לפנה"ס), פוליטיקאי רומאי שפעל בשלהי תקופת הרפובליקה. מילו נולד בלנוויאום (כיום לנוויאו שבאיטליה), אביו היה גאיוס פפיוס קלסוס, הוא אומץ על ידי סבו מצד אמו טיטוס אניוס לוסקוס עבר לעיר רומא ושם התחיל את הקריירה הפוליטית שלו. מילו שירת כקוואיסטור וכטריבון הפלבס בשנת 57 לפנה"ס. במהלך כהונתו הפך מילו ליריבו המושבע של עמיתו פובליוס קלודיוס פולכר שהיה בן חסותו של מרקוס ליקיניוס קראסוס. קראסוס היה יחד עם פומפיוס ויוליוס קיסר חלק מהטריומווירט הראשון, ברית ששלטה בפוליטיקה הרומאית, אולם בזמן הזה היו ראשיה מסוכסכים בינם לבין עצמם ובאופן טבעי הפך מילו לבן בריתו של פומפיוס. מילו התגלה כטריבון פעלתן ואימץ את שיטות הבריונות של פולכר, כמוהו, הקים לעצמו כנופיית רחוב שעסקה בקטטות עם יריביו הפוליטיים ובראשם פולכר והשתמש באנשיו כדי להגן על פומפיוס ומרקוס טוליוס קיקרו (שחזר בינתיים מגלותו) מפני התקפותיו של פולכר. מילו היה מועמד לקונסולאט בשנת 53 לפנה"ס, דבר זה היה לצנינים בעיני יריבו משכבר הימים פולכר שהיה מועמד לפראיטוריה באותה שנה. לבסוף פולכר נהרג במהלך קטטה עם כנופייתו של מילו ב-20 בינואר 52 לפנה"ס. מילו הועמד למשפט בעוון רצח, קיקרו ומרקוס יוניוס ברוטוס שימשו כסנגוריו, למרות כל זאת מילו שהבין שסיכויו לזיכוי קלושים בחר לצאת לגלות במסליה (כיום מרסיי שבצרפת). מילו נשאר בגלות בגאליה עד שנת 48 לפנה"ס, בשנה זאת הפראיטור מרקוס קליאוס הזמין אותו לחזור לאיטליה, הוא נקט בצעד זה מכיוון שהפך למתנגד של יוליוס קיסר בעת שהודח באותה שנה ממשרתו מכיוון שהציע חוק לשמיטת חובות. מילו חזר לאיטליה, תוך שהוא מגייס כנופיה חדשה של בריונים ופורעי, הוא הגיע לקמפניה שם הכריז על נאמנותו לבניו של פומפיוס גנאיוס וסקסטוס ומינה את עצמו ללגאטוס שלהם. מילו נכשל בגיוס אהדת העם ונאלץ לסגת ללוקניה, שם הוא נהרג בקרב כנגד הפראיטור קווינטוס פדיאוס. ויליאם סמית, מילון לביוגרפיה ומיתולוגיה יוונית ורומאית, 1849, כרך 2 עמ' 1085 בעד מילו, כתב ההגנה של קיקרו על מילו טיטוס אניוס מילו, באתר אנציקלופדיה בריטניקה (באנגלית)
אליוט מינור

אליוט מינור (באנגלית: Elliot Minor; קודם לכן The Academy) היא להקה מיורק, אנגליה. המוזיקה שלהם משלבת רוק קלאסי ביחד עם רוק עכשווי. הלהקה פעילה משנת 2005. חברי הלהקה, אלכס דייוויס ואד מינטון, הכירו כשלמדו בבית הספר ביחד בשנת 2000. שניהם המשיכו את לימודיהם בבתי ספר אחרים ולמדו מוזיקה. באוקטובר 2005, החליטו השניים להקים להקה. הם צירפו אליהם את דן היטרטון וכך יצרו את הלהקה "The Academy". בהופעות, גילו השלושה כי הם נזקקים לנגן גיטרה בס ולנגן קלידים על הבמה, ולכן צירפו את אלי פאול וטדי היטרטון (אחיו של דן). אחרי מספר חודשים, הלהקה חתמה בחברת התקליטים Repossession Records. חברי הלהקה מנגנים על כלים שונים כגון כינור, פסנתר, קלרינט, צ'לו, קונטרבס וסקסופון. . הסינגל הראשון של הלהקה, "Parallel Worlds" הופץ באפריל 2007. זהו שיר רוק אנרגטי, שאת רובו מובילה גיטרה ומשתלבים בו כינור ופסנתר. השיר מדבר על בית הספר של אלכס ואד, שלדעתם היה רדוף על ידי רוחות. בוידאו קליפ של השיר, הבנים שרים את השיר בחדר סגור, ישן ומפחיד, וככל שהם מנגנים את המוזיקה חזק יותר, החפצים בחדר זזים. הסינגל נכנס למקום ה-31 במצעד הסינגלים הבריטי והצליח בערוצי מוזיקה בריטיים (כגון MTV2, Kerrang! TV וכו') ואף נכנס לפלייליסט שלהם. הסינגל השני שלהם, "Jessica" הופץ בתחילת אוגוסט 2007. גם הוא הצליח להיכנס לפלייליסטים של ערוצי המוזיקה השונים בבריטניה והגיע לפלייליסט של ערוץ MTV אירופה. השיר נכנס למקום ה-19 במצעד הסינגלים הבריטי. חברי הלהקה סיפרו כי השיר מספר על ג'סיקה אלבה, וכי הוא מספר את סיפור הקריירה שלה (עטיפת הסינגל עוצבה על פי הסרט עיר החטאים בו השתתפה אלבה). הסינגל השלישי של אליוט מינור, נקרא "The White One Is Evil" הופץ באוקטובר 2007, והגיע למקום ה-27 במצעד הסינגלים הבריטי. גם הוא נחל הצלחה בערוצי המוזיקה. ב-נובמבר 2007, הופץ הסינגל הרביעי, "Still Figuring Out". השיר הגיע למקום ה-17 במצעד הסינגלים הבריטי, והצליח להגיע למקום הראשון במצעד הרוק של ערוץ Kerrang! TV. הסינגל החמישי, שייצא שבוע לפני צאת אלבום הבכורה של הלהקה, הוא הוצאה מחודשת של "Parallel Worlds". ב-14 באפריל 2008 הוציאה לאור הלהקה את אלבום הבכורה שלה שנקרא "Elliot Minor". אליוט מינור הופיעו מאז הקמתם ברחבי האיים הבריטיים. הלהקה חיממה להקות אחרות כמו פול אאוט בוי, מקפליי וסימפל פלאן (אליוט מינור מושפעים על ידי שתי הלהקות האחרונות). בהופעות של הלהקה, הלהקה מקפידה לשמור על איזון בין רמת הסאונד בהופעות לרמת הסאונד בסטודיו. אלבומי אולפן 2008 - Elliot Minor 2009 - Solaris מיני אלבומים 2008 - iTunes Live: London Festival '08: Elliot Minor הוצאות נוספות 2010 - Solaris Acoustic אתר האינטרנט הרשמי של אליוט מינור אליוט מינור, ברשת החברתית פייסבוק אליוט מינור, ברשת החברתית אקס (טוויטר) אליוט מינור, באתר MusicBrainz (באנגלית) אליוט מינור, באתר Discogs (באנגלית) אליוט מינור, באתר Songkick (באנגלית)
רובר גיסקאר

רובר גיסקאר דה אוטוויל (בצרפתית: Robert Guiscard‏; 1015 בקירוב – 17 ביולי 1085) היה מייסד ממלכת הנורמנים בדרום איטליה ובסיציליה. הוא היה בנו של טנקרד דה אוטוויל ושל אשתו השנייה פרסנדה. לפי ההיסטוריונית הביזנטית אנה קומננה, הוא עזב את נורמנדי בחברת חמישה פרשים ושלושים מלווים בלבד. ב-1047, כשהגיע לדרום איטליה, הפך לראשה של חבורת שודדים, אך עם נישואיו לאוברה דה בורגון שינה את אורח חייו והפך ליד ימינו של אחיו אונפרואה (אנ'). הוא השתתף בקרב סיביטאטה (18 ביוני 1053) שבו נפל האפיפיור לאו התשיעי בשבי הנורמנים. ב-1054 כבש את קלבריה ואת בנוונטו (מחוזות בדרום איטליה של ימינו) וב-1057, עם מות אחיו אונפרואה, הפך למנהיג הנורמנים ושם לעצמו כמטרה לכבוש את כל דרום איטליה. ב-1058 שלח את אחיו הצעיר רוז'ה לכבוש את האי סיציליה, וב-1059 כרת ברית עם האפיפיור ניקולאוס השני, נשבע לו אמונים כוואסל וקיבל ממנו בתמורה את פוליה (מחוז בדרום איטליה) ואת סיציליה. ב-1068 הטיל מצור על עיר הנמל בארי, שהייתה בירת האימפריה הביזנטית בדרום איטליה, כבש את העיר (16 באפריל 1071) וסילק את הביזנטים מפוליה. ב-1072 כבש את פלרמו והפך לשליט סיציליה. מכאן ואילך חלם על כיבוש האימפריה הביזנטית ובירתה קונסטנטינופול ושאף להיות שליטה העליון של אירופה. במאי 1081 כבש יחד עם בנו בוהמון (מאוחר יותר בוהמון הראשון, נסיך אנטיוכיה) את האי קורפו וצרו על עיר הנמל הביזנטית דורס (באלבניה של ימינו). הביזנטים קראו לעזרתם את ונציה, שהצי שלה נחל ניצחון על זה של גיסקאר (יולי 1081), אך הוא הוביל את צבאו שוב לדורס ונחל שם ניצחון על צבאו של אלכסיוס הראשון, קיסר האימפריה הביזנטית (18 באוקטובר של אותה שנה). ב-21 בפברואר 1082 כבש את דורס ומשם המשיך לאפירוס ולתסליה (כיום מחוזות ביוון) והגיע כמעט עד סלוניקי. ב-1083 קיבל קריאה מן האפיפיור גרגוריוס השביעי, שנאלץ להימלט מרומא, לבוא לעזרתו נגד היינריך הרביעי מלך גרמניה (מאוחר יותר קיסר האימפריה הרומית הקדושה) שכרת ברית עם הביזנטים ועלה על העיר. רובר גיסקאר השאיר את צבאו בתסליה תחת פיקודו של בנו בוהמון, שב לאיטליה והקים שם צבא שהורכב מנורמנים, איטלקים ומוסלמים. ב-21 במרץ 1084 נכנס היינריך הרביעי לרומא וכעבור עשרה ימים הוכתר לקיסר האימפריה הרומית הקדושה על ידי האנטי-אפיפיור קלמנס השלישי. ב-24 במאי של אותה שנה עלה רובר גיסקאר על רומא בראש צבא של 36,000 איש, וכעבור שלושה ימים שחרר את האפיפיור שהיה נצור במבצר סן אנג'לו וכבש את העיר מידי הגרמנים. הוא דיכא את מרידת תושבי רומא נגד הנורמנים, והניח לחייליו לשרוף ולבזוז את העיר. בינתיים שב בנו בוהמון לאיטליה והודיע לו כי צבאו בתסליה הושמד בידי צבאו של אלכסיוס הראשון. הוא הקים את הצי מחדש והביס את הצי של ונציה לחופי האי קורפו. אך תוכניותיו הגדולות לכיבוש האימפריה הביזנטית עלו בתוהו כאשר נפטר שם כתוצאה מהידבקות במחלת המלריה. מדיה וקבצים בנושא רובר גיסקאר בוויקישיתוף רובר גיסקאר, באתר אנציקלופדיה בריטניקה (באנגלית)
מכבי

האם התכוונתם ל... יהודה המכבי – אחד החשמונאים מבצע מכבי – במלחמת העצמאות שנערך בתאריכים 8 במאי 1948 – 18 במאי 1948 במטרה לפתוח את הדרך לירושלים מכבי שירותי בריאות – קופת חולים בירה מכבי – מותג בירה תנועת מכבי העולמית – תנועה ציונית ספורטיבית שהוקמה לפי חזונו של מקס נורדאו המכביה – טורניר ספורט יהודי בינלאומי מכבי תל אביב (כדורגל) – מועדון כדורגל ישראלי מהעיר תל אביב מכבי חיפה (כדורגל) – מועדון כדורגל ישראלי מהעיר חיפה מכבי נתניה (כדורגל) – מועדון כדורגל ישראלי מהעיר נתניה מכבי פתח תקווה (כדורגל) – מועדון כדורגל ישראלי מהעיר פתח תקווה מכבי בני ריינה (כדורגל) – מועדון כדורגל ישראלי מהמועצה מקומית ריינה מכבי תל אביב (כדורסל) – מועדון כדורסל ישראלי מהעיר תל אביב מכבי חיפה (כדורסל) – קבוצת כדורסל ישראלית מהעיר חיפה מכבי אשדוד/גדרות (כדורסל) – קבוצת כדורסל ישראלית מהעיר אשדוד מכבי ראשון לציון (כדורסל) – קבוצת כדורסל ישראלית מהעיר ראשון לציון מכבי תל אביב (כדוריד) – קבוצת כדוריד ישראלית מהעיר תל אביב מכבי ראשון לציון (כדוריד) – קבוצת כדוריד ישראלית מהעיר ראשון לציון מכבי אבישי מוצקין (כדוריד) – קבוצת כדוריד ישראלית מהעיר קריית מוצקין מכבי דימונה (כדוריד) – קבוצת כדוריד ישראלית מהעיר דימונה מכבי ברלין – מועדון כדורגל גרמני-יהודי מברלין מכבי קהיר – הייתה אגודת ספורט וקבוצת כדורסל בפרט כפר המכבי – קיבוץ בעמק זבולון במועצה אזורית זבולון המכבי הצעיר – תנועת נוער מכבים
אקווה קלאודיה

אקווה קלאודיה (בלטינית: Aqua Claudia) היא אמת מים שפעלה ברומא בעת העתיקה. עבודות הקמת האמה החלו על ידי הקיסר קליגולה בשנת 38. האמה הושלמה בתקופת שלטונו של הקיסר קלאודיוס, בשנת 52 או, לפי סברה אחרת, בשנת 47, נחנכה ב-1 באוגוסט באותה שנה, ונקראת על שמו. מקורותיה של אמת המים היו במעיינות קארולאוס וקורטיוס, בקרבת אבן המיל ה-38 של ויה סובלאקנסיס (אנ'). האמה פעלה במשך 10 שנים, ולאחר מכן נסתמה. בשנת 71 שוקמה האמה על ידי הקיסר אספסיאנוס, ובשנת 81 שופצה על ידי הקיסר טיטוס. הקיסר נירון האריך את האמה עד גבעת קאיליוס, והקיסר דומיטיאנוס האריך אותה עד לגבעת הפלטין, כך שמימיה הזינו את כל הרבעים של רומא בתקופתם. עם בניית חומת אורליאנוס שולבה האמה בחומה. אורכה של האמה היה 69 ק"מ (מרביתם מתחת לפני הקרקע), והספקהּ היה 191,190 מ"ק מים מִדי יממה. מדיה וקבצים בנושא אקווה קלאודיה בוויקישיתוף סמיואל בול פלאטנר, מילון טופוגרפי של רומא העתיקה, הוצאת אוניברסיטת אוקספורד, 1929 (באנגלית) מפה של רומא, אקווה קלאודיה מסומנת באדום טקיטוס, דברי הימים, XI 13
דוריף

דוריף (בצרפתית: Durif) הוא זן ענבים אדומים המשמש לייצור יין, ומכונה גם פטיט סירה (Petite Sirah או Petite Syrah). מגודל בעיקר בארצות הברית, באוסטרליה, בצרפת ובישראל. הזן הוא הכלאה בין הזנים שיראז ופלורסין. יינות המיוצרים מענבי דוריף ניכרים בטעם חריף ושזיפי, ולעיתים קשה להבדיל ביניהם ובין יינות שיראז או פלורסין, במיוחד כשמדובר ביינות ישנים. הם מצטיינים בעפיצות ניכרת ובטאנין חזק, ולפיכך מתיישנים היטב, גם בביקבוק המתמשך יותר מעשרים שנים. על פי רוב מדובר ביין כהה מאוד (כהה יותר מאשר שיראז ובעל גוונים סגולים יותר), חומצי במקצת, ובעל גוף חזק ומודגש. בניחוחו ניכרים תווים של עשבי תיבול ופלפל שחור. בישראל גודל הדוריף בעיקר כזן לתמהיל, שהוסף ליינות נחותים יותר כדי להוסיף להם גוף. בשנות התשעים החל היינן יאיר מרגלית (מיקב מרגלית), שלמד בקליפורניה, לשלבם ביינות קברנה סוביניון. במהרה השיקו יקבים נוספים, כמו רקנאטי, יינות ממסכים ("יינות בלנד") שכללו גם דוריף. יקבים אחרים, כמו כרמל, סוסון ים וויתקין, הפיקו, לצד יינות מעורבים, גם יינות זניים על טהרת הפטיט סירה. מדיה וקבצים בנושא דוריף בוויקישיתוף דניאל רוגוב, גם בישראל גילו את הפוטנציאל הטמון ביינות פטיט סירה, באתר הארץ, 3 בפברואר 2011 יאיר גת, פטיט סירה: קטן אבל שווה, באתר ישראל היום, 17 בינואר 2014
ורוות

וָרווֹת הן שכבות 'ריבוד' עונתיות או שנתיות של סלעי משקע או משקע גאולוגי, אשר עוביין אינו עולה על מילימטרים ספורים. השימוש בצורת הרבים מצביע על שכבות זוגיות האופייניות לריבוד זה. מקור השם Varv בשוודית, ובין פירושיו השונים: "היקפי", "בשכבות" ו"עיגול". כאשר נטבע הביטוי ב-1862 הוא שימש לתאר את השכבות השנתיות השונות במשקעי אגם קרחוני. בקונגרס הגאולוגי שנערך בסטוקהולם בשנת 1910 הציע הגאולוג השוודי גרארד דה גיר כי השם ישמש לתיאור רשמי של כל מערכת שכבות עונתית-שנתית, לאחר שהבחין בדמיון שבין ריבוד משקעים לטבעות שנתיות בחתכי עצים. עם זאת, הרעיון לפיו מתקיים קצב השקעה שנתי או עונתי היה מוכר לפחות מאתיים שנה קודם לכן. ורוות נוצרות במגוון סביבות היווצרות ימיות ואגמיות ובשינויים שנתיים ועונתיים. ורווה אופיינית לאגם קרחוני היא משקע בן שתי שכבות: שכבה ראשונה – ריבוד קיצי בהיר המכיל משקע גס-גרגיר הנוצר כאשר מי הפשרת שלגים מסיעים סחף אל האגם. שכבה שנייה – ריבוד חורפי וכהה המכיל משקע שחק זעיר-גרגיר (דטריטי) הנוצר כאשר פוחתת זרימת מים אל האגם ובעת קפיאת פני השטח שלו. ורוות שנוצרו בקרקעית אגם מצביעות על גילו של האגם באמצעות מספר השכבות, ומספקות מידע על אירועים גאולוגיים שהשפיעו על התפתחותו. בנוסף לשינויים עונתיים בתהליך ההשקעה וההרבדה, היווצרות ורוות תלויה בסביבה דלה בחמצן או כאשר מי הקרקעית מלוחים מאוד. בסביבה כזו אוכלוסיית היצורים במים דלילה ולא מתקיימים תהליכי ערבול ביוגניים (bioturbation) המשנים את הריבוד העדין של המשקע. דבר זה מאפשר את שימור הריבוד המקורי. סלע מקומי שנוצר על ידי ורוות הוא חוואר הלשון האופייני לאזור דרום ים המלח. חוואר הלשון נוצר בתקופת הפליסטוקן. בתקופת הקיץ נוצרו שכבות דקיקות ובהירות של ארגוניט ואילו שכבות כהות יותר של חומר דטריטי (משקע זעיר-גרגיר שמקורו בשחק סלעים ביבשה) נוצרו בהשקעה חורפית על ידי סחף חרסיתי שהובא לאגם בחורף דרך הנחלים. מדיה וקבצים בנושא ורוות בוויקישיתוף שלמה שובאל, צפונות כדור הארץ, האוניברסיטה הפתוחה, 2006, עמ' 382